[{"text_idx": "#000002", "text": "Yn ddiweddar, mae\u2019n bur anodd credu \u2013 gyda phob sgwrs yn bob man yn troi o\u2019i amgylch \u2013 bod unrhyw un yn gallu gadael eu ffics nosweithiol o Love Island a dianc i\u2019r theatr. Fodd bynnag, nos Wener ddiwethaf, llenwyd seti The Gate gan gynulleidfa yn mynychu perfformiad olaf myfyrwyr BA Perfformio Prifysgol y Drindod Dewi Sant, Deffro\u2019r Gwanwyn.\nMewn oes lle nad oes yna\u2019r un weithred rywiol yn dabw\u0302 a cham-drin rhywiol yn jo\u0302c ar enau Arlywydd America, pendronais sut ymateb byddai gan sioe gerdd yn trin a thrafod gormes rhywiol a chulni crefyddol? Dan arweiniad y gyfarwyddwraig Angharad Lee, aeth y cast talentog ati i daclo thema\u0302u heriol y ddrama, gan osod eu stamp eu hunain ar gyfieithiad medrus Dafydd James.\nDilyna stori\u2019r ddrama hynt a helynt cymuned o laslanciau a glaslancesi, eu hormonau\u2019n rhemp a\u2019r rhieni ac athrawon o\u2019u hamgylch yn gwrthod cydnabod eu teimladau na\u2019u dyheadau nwydus. Cyflwynir Wendla a Moritz \u2013 y naill methu deall o ble ddaw babis a\u2019r llall a\u0302 pharchedig ofn ei freuddwydion melys gyda\u2019r nos \u2013 a Melchior y rebel sy\u2019n eu harwain ar gyfeiliorn, yn pwysleisio normalrwydd eu dyheadau. Heb draethu rhyw ormod am y plot, dysgir yn fuan iawn nad melys pob anwybod wedi\u2019r cwbl.\nRoedd awyrgylch Canolfan The Gate yn gweddu\u2019n rhyfeddol i\u2019r sioe gerdd arbennig hon. Mewn hen eglwys Bresbyteraidd wedi ei haddasu\u2019n theatr, gosodwyd set syml ond symudol \u2013 pedwar bwrdd a stolion \u2013 a llenwyd y gofod gyda pherfformiadau a choreograffi egni\u0308ol. Wrth fynd i eistedd ar un o\u2019r meinciau pren (a brofodd yn briodol o anghyfforddus) roedd yr actorion yn chwarae plant yn ddiniwed braf ar lawr. O\u2019n hamgylch, roedd pileri addurniadol yn britho\u2019r lle, rhai ag ysgydwyd i\u2019w craidd yn ystod rhai o uchafbwyntiau dramatig y cynhyrchiad, ac yn lle pregethwr mewn pwlpid, gosodwyd y band, wedi\u2019i godi i le haeddiannol ar dir uwch. Er ehangder yr ystafell, roedd hi\u2019n eithriadol o gynnes, ac o ystyried gwres y caru tanbaid sy\u2019n rhan mor ganolog o\u2019r sioe, bosib bod hynny\u2019n fwriadol \u2013 ond roeddwn ni\u2019r gynulleidfa a\u2019r cast i gyd yn chwys drabwd erbyn diwedd y sioe.\nHeb os, roedd carisma cynnil rhwng bob un o\u2019r cast yn dystiolaeth i\u2019w hagosatrwydd a\u2019r cyd-weithio cyson sydd wedi bod yn rhan mor greiddiol o\u2019u cwrs. Golyga natur y sioe bod pob un yn cael cyfle i fynnu llwyfan, a nifer o\u2019r cymeriadau ymylol yn cael cyfle i gamu i\u2019r goleuni. Roedd dicter Martha (Heledd Roberts) i\u2019w deimlo a solo Lloyd Macey fel Otto (serch lletchwithdod ei daldra\u2019n golygu nad oedd yn argyhoeddi fel disgybl ysgol) yn un i\u2019w chofio. O ran y prif gymeriadau, roedd Jemima Nicholas fel Wendla yn serennu, gyda\u2019i holl osgo a\u2019i llais yn efelychu chwilfrydedd diniwed a drygioni merchetaidd ei chymeriad drwyddi draw. Er bod Josh Morgan fel Melchior a hithau yn argyhoeddi fel cariadon ifanc, tueddai i\u2019w lais ef foddi dan sw\u0302n y gerddoriaeth, ac nid oedd ma\u0302n broblemau technegol o ran y sain yn hwyluso pethau iddo chwaith. Yn goron ar y perfformiadau oll, roedd ymdriniaeth Sio\u0302n Emlyn Parry o gymeriad Moritz \u2013 yn enwedig ar ddechrau\u2019r Ail Act. Llwyddodd i yrru ias i lawr fy nghefn wrth i\u2019w wewyr meddwl ddatblygu\u2019n raddol, gan ddenu\u2019r dagrau yn ystod ei olygfa olaf.\nWrth i\u2019r ddrama fynd yn ei blaen, diosgwyd siacedi stiff a choleri hirion, Piwritanaidd y llanciau, ond aros gwnaeth y mascara wedi staenio\u2019n drwch dros eu llygaid. Pranciai\u2019r merched ar hyd y llwyfan yn ei ffrogiau llac, gyda\u2019u sanau hirion yn sidet ond yn seductive ar yr un pryd, pob un yn ddoli fregus, hyd yn oed Isle herfeiddiol (Lleucu Gwawr) wrth geisio hudo Moritz. Ynghyd a\u0302\u2019r gwisgoedd, gwnaethpwyd yn siw\u0302r fod y llwyfan wrth i\u2019r coreograffi\u2019n ferw o weithgareddau rhywiol, awgrymog gyfleu\u2019r byd newydd y deisyfa\u2019r cymeriadau. Yr unig fai oedd i\u2019r coreograffi ar adegau olygu bod y perfformwyr yn troi cefn ar eu cynulleidfa yn ystod y sioe. Fodd bynnag, ni phechwyd yr un ohonom. Roedd cymeradwyaeth parod wrth gwt y rhan fwyaf o\u2019r caneuon yn dyst i\u2019n mwynhad o\u2019r sioe.\nGyda\u2019r gynulleidfa gyfan ar ei thraed ar ddiwedd y perfformiad, gallaf ddatgan yn bendant na chafodd neb gyfle i ddifaru colli pennod nos Wener o Love Island yn ystod Deffro\u2019r Gwanwyn. Er mai noson olaf eu cwrs dwy flynedd oedd y cynhyrchiad egniol hwn, dyma godi\u2019r llen ar yrfaoedd disglair i nifer o\u2019r cast, sy\u2019n argyhoeddi\u2019n gyffrous iawn i\u2019r diwydiant theatr yng Nghymru, a thu hwnt."}, {"text_idx": "#000003", "text": "Leave a Reply Cancel reply"}, {"text_idx": "#000008", "text": "Get The Chance on Twitter @getthechance4u"}, {"text_idx": "#000009", "text": "Get The Chance on Twitter"}]